《二郎神 以亡室所礼水月大全像施圣因寺》
清代·周之琦

绀纱幔卷，尚拂面、穗烟轻飏。记锦轴薰香，圆仪窥粉，不许蛛丝罥网。

丈室天花成何事，但做尽、人间惆怅。怜玉骨渐消，金经犹诵，雪衣空葬。

凝想。西湖去后，月轮无恙。问幻劫匆匆，相思铅水，可似铜仙露掌。

夕磬听残，晓钟敲罢，谁见妙莲曾放。霜镜展、剩有凌波翠履，夜深来往。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。